open-index/open-wikipedia-markdown huggingface dataset:
Arsen Avakov

**Arsen Borysovytš Avakov** (, ; s. 2. tammikuuta 1964 Baku, Azerbaidžan, Neuvostoliitto), on armenialaissyntyinen ukrainalainen valtiomies ja poliitikko. Hän toimi Ukrainan sisäministerinä vuosina 2014–2021.

## Tausta

Avakov syntyi 2. tammikuuta 1964 Bakussa sotilasperheeseen. Kansallisuudeltaan hän on armenialainen. Vuodesta 1966 lähtien hän on asunut pysyvästi Ukrainassa. Hän on Ukrainan kansalainen. Avakov valmistui järjestelmäinsinööriksi Harkovan polyteknisestä instituutista vuonna 1988. Vuonna 1990 Avakov perusti Investor JSC:n. Vuosina 2005–2010 Avakov toimi Harkovan aluehallinnon puheenjohtajana. Syksystä 2011 joulukuuhun 2012 Avakov oli poliittisessa maanpaossa Italiassa Viktor Janukovytšin hallinnon vainon vuoksi Ukrainassa.

## Sisäministerinä

Avakov valittiin vuonna 2012 Ukrainan Verh’ovna Radaan. Vuoden 2014 vallankumouksen aikana Avakov oli yksi Euromaidanin komentajista. Ukrainan parlamentti hyväksyi 27. helmikuuta 2014 Arsen Avakovin Ukrainan sisäministeriksi.

Avakovia pidettiin Azov-liikkeen suojelijana ja isäntänä ja sen katupartiota Kansallinen militia hänen henkilökohtaisena armeijanaan.

Avakovin aloitteesta perustettiin vuonna 2014 Ukrainan kansalliskaarti ja Ukrainan vapaaehtoispataljoonat. Ne auttoivat pysäyttämään Venäjän federaation sotilaallisen hyökkäyksen Itä-Ukrainassa. Huhtikuun 7.-8. päivän yönä 2014. Avakov valvoi henkilökohtaisesti Harkovan aluehallinnon rakennuksen valtaamista Venäjän federaation separatistien ja taistelijoiden toimesta. Avakov käynnisti sisäministeriön työn biometristen passien käyttöön ottamiseksi. Tämä oli edellytys sille, että Ukraina voi saada viisumivapauden EU-maihin.

Avakov puolusti Ukrainan kansalliskaartin taistelijaa Vitali Markivia Italiassa. Avakovin avustuksella italialainen tuomioistuin Milanossa luopui Markivia ja Ukrainaa vastaan nostetuista syytteistä, jotka liittyivät italialaisen kuvajournalistin Andrea Rocchellin ja venäläisen Andrei Mironovin kuolemaan Slavjanskissa toukokuussa 2014.

Avakov toimi Ukrainan sisäministerinä 24. helmikuuta 2014–15. heinäkuuta 2021 kahden presidentin – Petro Porošenkon ja Volodymyr Zelenskin – aikana, ja hän oli ministerinä viisi kautta. Tämä on pisin toimikausi tässä tehtävässä itsenäisessä Ukrainassa.

## Valtion kunniamerkit

*Ukrainan ansioitunut ekonomisti (22.6.2007).
*III asteen ansioristi (15.4.2016).
*Kunnialegioonan ritarikunta (Ranska) (09.06.2022).

## Lähteet

## Aiheesta muualla

* ''Arsen Avakov'' Ukrainan hallituksen verkkosivuilla
Joska Försti

**Joska Försti** (s. 1.lokakuuta 2002 Evijärvi) on suomalainen lentopalloilija. Förstin kasvattajaseura on Alahärmän Kisa ja hän pelaa kaudella 2025–2026 Kokkolan Tiikereissä Mestaruusliigaa.

Försti teki liigadebyyttinsä 19. helmikuuta 2020 ottelussa Raision Loimua vastaan, jonka Tiikerit vei nimiinsä 3–2. Ensimmäinen mitali tuli heti seuraavalla kaudella 2020–2021, kun Tiikerit voitti pronssiottelussa Vantaa Ducksin numeroin 3–1. 

Todellisen läpimurron Försti teki kaudella 2021–2022. Hänet valittiin sekä joulu- että helmikuun liigatähdistöön. Tammikuussa 2022 Tiikerit eteni Suomen Cupin finaalin, kukistaen välierässä Hurrikaani-Loimaan 3–1. Finaalissa Savo Volley oli parempi luvuin 0–3. Tiikerit saavuttivat runkosarjassa sijan 4, joka oikeutti kotietuun pudotuspeleissä. Joukkue hävisi tiukan puolivälieräsarjan Hurrikaani-Loimaalle.

Kaudella 2022–2023 Tiikerit pelasi CEV Challenge Cupia edellisen kauden cupin menestyksen johdosta. Tiikerit eteni jatkoon ensimmäiseltä kierrokselta pudottaen slovenialaisen Panvita Pomgradin. Tiikerit hävisi vierasottelun Sloveniassa 2–3, mutta voitti kotonaan 3–1 ja eteni jatkoon. Seuraavalla kierroksella vastaan asettui kova Steaua Bucuresti. Kotiottelussa Tiikerit laittoi romanialaiset tiukoille häviten 3–2. Vierasottelu oli enemmän romanialaisten hallintaa ja Steaua veikin ottelun nimiinsä 3–0 ja eteni seuraavalle kierrokselle. 

Kaudeksi 2023–2024 Försti siirtyi Turkuun ja Tutoon. Tuto Volley sijoittui runkosarjassa kahdeksanneksi, mutta kaikkien yllätykseksi se venytti puolivälieräsarjan tulevaa Suomen mestaria Hurrikaani-Loimaata vastaan ratkaisevaan viidenteen peliin, jossa Hurrikaani oli kuitenkin parempi ja eteni jatkoon. 

Seuraavan kauden Försti pelasi kyyjärveläisessä Kyky-Betsetissä. Kyky-Betset taisteli pitkin kautta pudotuspelipaikasta ja varmisti sen aivan kauden lopussa 3–1 kotivoitolla Förstin edellisen kauden seurasta Tutosta. Pudotuspeleissä tie nousi pystyyn Akaa-Volleyta vastaan. 

Försti teki paluun Kokkolan Tiikereiden riveihin kaudeksi 2025–2026.

Suomea Försti on edustanut nuorisomaajoukkueissa. Pohjois-Euroopan mestaruuskisoissa Förstillä on pronssi ja hopea alle 17-vuotiaista ja mestaruus alle 19-vuotiaista.

## Saavutukset
* Mestaruusliigan pronssi 2020–2021
* Suomen cup hopea 2021–2022
* Mestaruusliigan tähdistö joulukuu 2021 ja helmikuu 2022
* NEVZA U-17 pronssi 2017
* NEVZA U-17 hopea 2018
* NEVZA U-19 kulta 2019

## Lähteet
Ning Liang

**Ning Liang** (s. 8. toukokuuta 1958) on kiinalainen ooppera- ja konserttilaulaja, joka on äänialaltaan mezzosopraano.

Liang pääsi maakunnalliseen taideakatemiaan vuonna 1974 ja toimi sitten Guangzhoun filharmonisen seuran solistina. Pekingissä hän jatkoi opiskelua Shen Xiangin johdolla vuonna 1979 ja pääsi Keskusmusiikkikonservatorioon. Myöhemmin hän valmistui maisterin oppiarvolla Juilliard Schoolista. Liang voitti naisten sarjan kansainvälisessä Mirjam Helin -laulukilpailussa Helsingissä vuonna 1984. Hän on lisäksi voittanut Metropolitan Opera National Council Auditionsin, kansainvälisen Rosa Ponselle -laulukilpailun, Loren L. Zachary -kilpailun ja kansainvälisen Luciano Pavarotti -laulukilpailun.

Euroopassa työskentelyn Liang aloitti Hampurin valtionoopperassa ja Wienin valtionoopperassa, minkä lisäksi hän kuului Stuttgartin valtionoopperan solistikuntaan. Häntä on kuultu muun muassa La Scalassa, Staatsoper Unter den Lindenissä, Deutsche Oper Berlinissä, Covent Gardenissa, La Monnaiessa, Gran Teatre del Liceussa ja Teatro Colónissa. Metropolitan-oopperassa Liang debytoi Octavianin roolissa Richard Straussin *[[Ruusuritari]]ssa*. Hän on esiintynyt myös moderneissa oopperoissa, kuten Stewart Wallacen ja Tan Dunin teoksissa sekä György Ligetin *[[Le Grand Macabre]]ssa*. Liangin muuhun ohjelmistoon on kuulunut rooleja muiden muassa Wolfgang Amadeus Mozartin, Gioacchino Rossinin, Vincenzo Bellinin, Hector Berlioz'n, Jules Massenet'n, Giuseppe Verdin, Jacques Offenbachin, Charles Gounod'n, Richard Wagnerin, Claudio Monteverdin, Georg Friedrich Händelin ja Christoph Willibald Gluckin teoksissa.

Liang on vieraillut usein esiintyjänä Suomessa, myös Savonlinnan oopperajuhlilla Kiinan kansallisoopperan kanssa vuonna 1988 *[[Carmen]]in* tuotannossa. Hänet tunnetaan Suzukin roolin tulkinnasta vuoden 1995 elokuvassa *[[Madama Butterfly (vuoden 1995 elokuva)|Madama Butterfly]]*. Hän on esiintynyt Suzukin roolissa Giacomo Puccinin *[[Madama Butterfly]]ssa* myös oopperalavoilla. Oopperassa tekemänsä työn ohella Liang on toiminut aktiivisesti konsertti- ja resitaalilaulajana sekä solistina. Hän on laulanut muun muassa Gustav Mahlerin sinfonioiden nro 2 ja nro 8 levytyksillä. Opetustyötä hän on tehnyt Pekingissä.

## Lähteet
Hans Øllgaard

**Hans Øllgaard** voi tarkoittaa ainakin seuraavia henkilöitä:
* Hans Øllgaard (1888–1979), tanskalainen piispa
* Hans Øllgaard (1911–1969), tanskalainen taidemaalari
* Hans Øllgaard (s. 1937), tanskalainen kasvitieteilijä
Pekka Uotila

**Pekka Uotila** (s. 2. tammikuuta 1958 Helsinki) on suomalainen elokuvaaja. Hän on myös ohjannut useita dokumenttielokuvia. Uotila opiskeli yhden lukukauden maantiedettä, mutta kun ala ei tuntunut omalta, hän pyrki Taideteolliseen korkeakouluun ja pääsi elokuvataiteen linjalle ensimmäisellä yrittämällä. Hän valmistui taiteen maisteriksi 1990. Hän on myös opettanut elokuvaa Taideteollisessa korkeakoulussa.

Uotila on ohjannut ja kuvannut toista sataa pitkää ja lyhyttä elokuvaa, niin dokumentti- kuin näytelmäelokuvia. Hän on Suomen Elokuvaajien Yhdistys F.S.C:n jäsen.

Uotila oli valtion elokuvataidetoimikunnan jäsen 2007–2014. Hän työskenteli lyhyt- ja dokumenttielokuvien tuotantoneuvojana Suomen elokuvasäätiössä vuosina 2015-2020.

Uotilan käsikirjoittama, kuvaama ja ohjaama lyhytelokuva elokuva *Eino ja mä* voitti Risto Jarva -palkinnon sekä Tampereen lyhytelokuvajuhlien 1998 pääpalkinnon alle 30-minuuttisten sarjassa 1998. Hän on ollut ehdolla parhaan kuvauksen Jussi-palkintoon elokuvista *[[Rakkaudella, Maire]]* (1999) ja *[[Menolippu Mombasaan]]* (2002).

## Valikoitu filmografia

* *Eino ja mä*. Kuvaus, ohjaus, käsikirjoitus. 1988.
* *[[The Real McCoy]]*. Kuvaus. 1999.
* *[[Rakkaudella, Maire]]*. Kuvaus. 1999.
* *[[Maa (vuoden 2001 elokuva)|Maa]]*. Kuvaus. 2001.
* *[[Menolippu Mombasaan]]*. Kuvaus. 2002.
* *[[Kuoleman kasvot]]*. Kuvaus. 2003.
* *[[Broidit]]*. Kuvaus. 2003.
* *[[Juoksuhaudantie (elokuva)|Juoksuhaudantie]]*. Kuvaus. 2004.
* *[[Paimenet]]*. Kuvaus. 2005.
* *[[Työväenluokka (vuoden 2004 elokuva)|Työväenluokka]]*. Kuvaus. 2004.
* *[[Eläville ja kuolleille]]*. Kuvaus. 2005.
* *[[Palnan tyttäret]]*. Kuvaus. 2007.
* *Holokaustin värit – matka tuhatvuotiseen valtakuntaan*. Kuvaus. 2009.
* *[[Strengin puutarhassa]]*. Kuvaus. 2009.
* *[[Jäämarssi]]*. Kuvaus. 2011.
* *[[Five Star Existence]]*. Kuvaus. 2011.
* *[[Matka kotiin]]*. Ohjaus, käsikirjoitus, kuvaus. 2012.
* *[[Miesten välisiä keskusteluja]]*. Kuvaus. 2012.
* *[[Mesenaatti (vuoden 2013 elokuva)|Mesenaatti]]*. Kuvaus. 2013.
* *[[Theon talo]]*. Kuvaus. 2015.
* *[[Ompelijatar (elokuva)|Ompelijatar]]*. Kuvaus. 2015.
* *[[Universumin kaiut – Kaija Saariahon musiikki]]*. Kuvaus. 2023.

## Lähteet

## Aiheesta muualla
*
Satu Sippola-Nurminen

**Satu Marjatta Sippola-Nurminen** (s. 19. lokakuuta 1959 Orivesi) on suomalainen ooppera- ja konserttilaulaja, joka on äänialaltaan sopraano.

Sippola-Nurminen opiskeli muiden muassa Gunni Granbergin johdolla. Hän voitti vuonna 1983 Timo Mustakallio -laulukilpailun. Vuonna 1984 hän sijoittui neljänneksi kansainvälisessä Mirjam Helin -laulukilpailussa ja voitti Lappeenrannan valtakunnallisen laulukilpailun. Sippola-Nurminen esiintyi vuosina 1983 ja 1985 Suomen kansallisoopperassa Kreivitär Almavivan roolissa Wolfgang Amadeus Mozartin oopperassa *[[Figaron häät]]*. Hän on esiintynyt lisäksi muun muassa Tatjanan (*[[Jevgeni Onegin (ooppera)|Jevgeni Onegin]]*), Donna Annan (*[[Don Giovanni]]*), Amelian (*[[Naamiohuvit]]*) ja Toscan (*[[Tosca]]*) rooleissa Tampereella. Hän on esiintynyt muissakin Suomen kaupungeissa.

Sippola-Nurminen on oopperatyönsä ohella esiintynyt konserttilaulajana ja orkesterisolistina. Hän on opettanut Tampereen konservatoriossa ja Ylä-Satakunnan musiikkiopistossa. Vuonna 1995 hän sai työstään laulupedagogina Rafael Ahlströmin rahaston musiikkipalkinnon.

## Lähteet
Österlånggatan

**Österlånggatan** (suom. *Itäinen pitkäkatu*) on Tukholman vanhassakaupungissa sijaitseva katu, joka ulottuu kuninkaanlinnalta Järntorgetille. Kadulla on kauppoja, taidegallerioita ja ravintoloita.

Vielä 1200-luvulla katu kulki rantaviivaa pitkin, mutta maankohoamisen sekä maantäytön seurauksena itäpuolelle muodostui uutta maata. Österlånggatan oli keskiajalla toinen kaupungin tärkeimmistä kaduista Västerlånggatanin ohella. Ne kulkivat aivan kaupunginmuurin ulkopuolella. Myöhemmin muuri purettiin ja kadun itäpuolelle täyttömaalle rakennettiin taloja, mikä vähensi Österlånggatanin merkitystä.
## Kuvia

Den Gyllene Freden skylt.jpg|Kadulla sijaitsee kuuluisa ravintola Den Gyldene Freden.
Österlånggatan 37, 2016a.jpg|Österlånggatan 37:n portaalissa lukee hollanninkielinen viisaus "Kun menee hyvin, on paljon ystäviä. Missä he ovat onnen kääntyessä?"


## Lähteet

## Aiheesta muualla
Donohuen oireyhtymä

**Donohuen oireyhtymä** eli **leprekaunismi** on harvinainen oireyhtymä, jolle luonteenomaista on vaikea insuliiniresistenssi, jossa kehon elimet ja kudokset eivät reagoi normaalilla tavalla insuliiniin. Oireyhtymä johtuu mutaatioista insuliinireseptorin koodaavassa INSR-geenissä ja periytyy peittyvästi autosomissa.

Donohuen oireyhtymä aiheuttaa lyhytkasvuisuuden ja lapsen hidastuneen kasvun. Monia muita syntymän jälkeen ilmeneviä piirteitä ovat ihonalaisen rasvakudoksen puute, lihasatrofia, kehon liiallinen karvankasvu eli hirsutismi sekä laajentumat nänneissä, sukupuolielimissä, munuaisissa, sydämessä ja muissa elimissä. Naispuolisilla potilailla esiintyy myös kystia munasarjoissa. Useimmilla Donohuen oireyhtymästä kärsivillä on myös ihossa acanthosis nigricans (taivetummuus). Oireyhtymään kuuluvat sille luonteenomaiset kasvonpiirteet. Sairastuneilla on toistuvia, hengenvaarallisia infektioita, jotka alkavat varhain lapsuudessa.

Donohuen oireyhtymä kuuluu Rabson–Mendenhallin oireyhtymän ja tyypin A insuliiniresistenssioireyhtymän tavoin perinnöllisiin vaikeisiin insuliiniresistenssioireyhtymiin. Ne muodostavat spektrin, jonka vaikeimpaan päähän Donohuen oireyhtymä sijoittuu. Useimmat oireyhtymästä kärsivät lapset eivät selviydy vanhemmiksi kuin kaksivuotiaiksi. Donohuen oireyhtymästä on arvioitu maailmanlaajuisesti kärsivän harvemman kuin yhden miljoonasta ihmisestä.

Donohuen oireyhtymän kuvasivat ensimmäisinä Donohue ja Uchida vuosina 1948 ja 1954. Oireyhtymästä kärsineiden lasten tyypillisten kasvonpiirteiden pohjalta muodostettiin irlantilaisen mytologian leprechaun-taruolentoihin viitannut nimi "leprekaunismi".

## Lähteet
Lapuan yläkoulu

**Lapuan yläkoulu** on Lapuan kaupungissa sijaitseva yläkoulu, jossa on vuosiluokat 7–9. Koulun rehtorina on toiminut Petri Saunamäki kesästä 2012 lähtien. Koulun aiempi nimi oli Lapuan yläaste. Lapuan yläkoulun tiloissa toimi vuosina 1904–1952 Lapuan yhteiskoulu.

## Koulun rehtorit

* Toivo Muilu
* Pentti Korpi
* Lassi Järvi –2012
* Petri Saunamäki 2012–

## Lähteet
Ukko Hietala

**Ukko Uuno Hietala** (4. elokuuta 1904 Hollola – 31. lokakuuta 1990 Espoo) oli suomalainen nykyaikainen viisiottelija. Hietala kilpaili Berliinin kesäolympialaisissa 1936 yksilökilpailussa sijoittuen 23:nneksi.

## Lähteet
*
Nephi

**Nephi** on englanninkielisissä maissa käytetty miehen nimi, joka tulee *[[Mormonin kirja]]n* samannimisestä hahmosta.

## Nephi etunimenä

* Nephi Anderson (1865–1923), kirjailija
* Nephi Hannemann (1945–2018), näyttelijä ja laulaja
* Nephi Jeffs, mormonifundamentalisti
* Nephi Jensen (1876–1955), lähetyssaarnaaja, lakimies ja Utahin edustajainhuoneen jäsen
* Nephi Miller (1873–1940), utahilainen mehiläiskasvattaja
* Nephi Sewell (s. 1998), amerikkalaisen jalkapallon pelaaja.

## Nephi paikannimenä

* Nephi, kaupunki Utahissa.
Eho (sovellus)

**Eho** () on venäjänkielinen älypuhelinsovellus, joka toimii internetradiona osana Venäjän oppositiomediaa. Sovellus julkaistiin lokakuussa 2022 Berliinissä.

Sovelluksen on tarkoitus toimia alkuvuodesta 2022 lakkautetun radioaseman Eho Moskvyn seuraajana. Radioasema aloitti lähetykset alun perin 1990. Se joutui Venäjän viranomaisten vainon kohteeksi helmikuussa 2022 alkanutta Venäjän hyökkäystä Ukrainaan koskevan uutisointinsa vuoksi.

Nettiradion päätoimittajana toimii Venäjältä Saksaan muuttanut Maksim Kurnikov. Entisiä Eho Moskvyn toimittajia on muuttanut myös mm. Liettuaan, Latviaan ja Georgiaan, joissa he ovat perustaneet lakkautetun radioaseman työtä jatkavan YouTube-kanavan. Tämä kanava tekee yhteistyötä Ehon nettiradion kanssa.

Eho aloitti toimintansa 3. lokakuuta 2022. Jo kolmen päivän kuluttua Venäjän viestintäviranomainen esti sovellukseen pääsyn Venäjällä.

Ehon ohjelmaa lähetetään Venäjälle, Ukrainan miehitetyille alueille ja Baltiaan Toimittajat ilman rajoja -järjestön satelliittipaketin mukana.

## Lähteet
Energia Qatarissa

**Energia Qatarissa**  käsittelee Qatarin energian tuotantoon, kulutukseen ja jakeluun liittyviä asioita.

Energiankulutus asukasta kohti on Qatarissa suurinta maailmassa, 723 582 miljoonaa BTU:ta. 

Energiantuotannon tärkeimmät lähteet ovat maaöljy ja maakaasu.

Vuonna 2020 sähköstä 100&nbsp;% tuotettiin fossiilisilla polttoaineilla. Vuonna 2022 käynnistyi maan ensimmäinen suuri aurinkovoimala, joka toisen vaiheensa valmistuttua tuottaa 10&nbsp;% sähköntarpeesta.

Öljy ja maakaasu tuottavat valtaosan maan bruttokansantuotteesta. Vahvistettuja maakaasuvaroja on lähes 24 biljoonaa kuutiometriä – 13&nbsp;% maailman kaikista tunnetuista maakaasuvaroista ja kolmanneksi suurimmat maailman valtioiden joukossa. Tunnetut öljyvarat ovat yli 25 miljardia barrelia, nykyisellä tuotantovauhdilla niitä riittäisi 56 vuodeksi.

Qatar erosi OPECista vuonna 2019 ja ilmoitti keskittyvänsä maakaasun tuotantoon. Vuonna 2021 siitä tuli maailman suurin nesteytetyn maakaasun viejä.

## Lähteet
Lars Ranthe

**Lars Kristian Ranthe** (s. 26. elokuuta 1969) on tanskalainen näyttelijä. Hänen läpimurtonsa oli Danmarks Radion draamasarjassa *Sommer* vuonna 2008. Roolistaan Kjeld Peterseninä elokuvassa *[[Dirch]]* vuonna 2011 hänet palkittiin sekä Bodilprisenillä että Robertilla parhaan miessivuosan kategoriassa.

## Lähteet

## Aiheesta muualla

* IMDb
Författarnas Österbotten

**Författarnas Österbotten** on seitsenosainen julkaisusarja, jossa esitellään ruotsinkielistä pohjalaista kirjallisuutta ja kirjailijoita. Julkaisut on toimittanut Carola Harmaakivi.

Ensimmäiset neljä sisältävät kirjailijaesittelyjä. Viidennestä alkaen julkaisujen konseptia uudistettiin ja sitä laajennettiin. Neljän ensimmäisen alaotsikko on ”Platser, miljöer och fenomen ur den svenskösterbottniska litteraturen” (’Paikkoja, ympäristöjä ja ilmiöitä ruotsinkielisen Pohjanmaan kirjallisuudesta’).

* Författarnas Österbotten, del 1. 2009 – Verkossa (pdf)
* Författarnas Österbotten, del 2. 2010 – Verkossa (pdf)
* Författarnas Österbotten, del 3. 2011 – Verkossa (pdf)
* Författarnas Österbotten, del 4. 2012 – Verkossa (pdf)
* Författarnas Österbotten, del 5. Tema: Läslust. 2013 – Verkossa (pdf)
* Författarnas Österbotten, del 6. Tema: De gamla hade mycket att berätta. 2014 – Verkossa (pdf)
* Författarnas Österbotten, del 7. Tema: Österbottens natur – Verkossa (pdf)
## Lähteet
Päiväsairaala

**Päiväsairaala** on hoitoyksikkö, josta potilaat palaavat yöksi kotiin. Siellä käydään ottamassa esimerkiksi lääke. Esimerkiksi syöpä- ja reumapotilaat voivat tarvita suonensisäistä lääkitystä. Päiväsairaalassa voidaan tehdä myös esimerkiksi verensiirtoja. Muita erikoisaloja voivat olla mm. sisätaudit, naistentaudit, keuhkosairaudet ja neurologia. Myös lapsille ja nuorille ja mielenterveyspotilaille on omia päiväsairaaloita. Hoidon suunnittelee erikoislääkäri. Päiväsairaalassa potilaat valmistellan toimenpiteisiin ja toimenpiteen jälkeinen seuranta voidaan toteuttaa päiväsairaalassa. Toimintaa voidaan verrata poliklinikoiden toimintaan. Hoitohenkilökuntaa tarvitaan vähemmän kuin vuodeosastoilla, koska potilaita ei hoideta yöllä. Tästä syntyy huomattavat säästöt. Päiväsairaaloita toimii myös terveyskeskusten yhteydessä.

## Katso myös
* Kotisairaala

## Lähteet
Wolcott–Rallisonin oireyhtymä

**Wolcott–Rallisonin oireyhtymä** on erittäin harvinaisena pidetty autosomissa peittyvästi periytyvä oireyhtymä. Sen yleisimmin havaitut piirteet ovat vastasyntyneenä tai varhain puhkeava insuliinihoitoa vaativa, ei-autoimmuunista alkuperää oleva diabetes, luuston poikkeavuudet ja toistuva akuutti maksan vajaatoiminta. Vuoteen 2010 mennessä lääketieteellisessä kirjallisuudessa oli kuvattu alle 60 tapausta; suuri enemmistö tapauksista on ilmennyt populaatioissa, joissa verisukulaisten väliset avioliitot ovat tavallisia. Oireyhtymä saattaa kuitenkin olla alidiagnosoitu.

Wolcott–Rallisonin oireyhtymään liittyvä diabetes puhkeaa tavallisesti ennen kuuden kuukauden ikää. Luuston poikkeavuudet todetaan yleensä parin ensimmäisen elinvuoden aikana. Muut piirteet ovat potilaskohtaisesti vaihtelevia luonteeltaan ja vaikeusasteeltaan. Maksan toiminnan häiriö ilmenee kohonneina maksaentsyymeinä, maksan laajentumana ja toistuvana akuuttina maksan vajaatoimintana. Oireyhtymän yhteydessä on kuvattu myös lapsen hidastunut kasvu, munuaisten toiminnan häiriö, haiman eksokriininen vajaatoiminta, älyllistä kehitysvammaisuutta, kilpirauhasen vajaatoiminta, neutropenia ja toistuvia infektioita. Luunmurtumat saattavat olla usein toistuvia.

Wolcott–Rallisonin oireyhtymä johtuu mutaatioista EIF2AK3-geenissä. Tilan kuvasivat ensimmäisinä vuonna 1972 tohtorit Carol Dettman Wolcott ja Marvin L. Rallison kolmella sairastuneella sisaruksella. Oireyhtymän ennuste on ollut huono ja useimmat potilaat ovat kuolleet varhain. Eräässä yhdeksäntoista potilaan katsauksessa vain kolme sairastunutta oli elänyt vähintään 10-vuotiaaksi. Yksi potilaista oli kuitenkin elänyt 35-vuotiaaksi ja toinen oli elossa 32-vuotiaana. 35-vuotiaaksi selviytyneellä potilaalla ei ollut raportoitu akuutin maksan vajaatoiminnan tiloja. Oireyhtymän aiheuttama kuolema on tavallisesti ilmennyt monielinvaurion puhjettua; tässä hallitsevia ovat olleet maksan ja munuaisten vajaatoiminnat, joista maksan vajaatoimintaan on joskus liittynyt hepaattinen enkefalopatia.

## Lähteet
Panssariprikaati

**Panssariprikaati** on maailmanlaajuisesti tunnettu itsenäiseen toimintaan kykenevä rynnäkkö- ja taistelupanssarivaunuista koostuva sotilasyksikkö, jonka nimitys ja koko vaihtelee maittain. Brittiläisessä panssariprikaatissa on 56, amerikkalaisessa 87 ja venäläisessä 94 taistelupanssarivaunua. Panssariprikaatia isompi yksikkö on panssaridivisioona. Panssariprikaatit on usein nimetty paikkakunnan mukaan ja niillä on yksilöllinen logo tai tunnus.

## Suomi
Panssariprikaati on Parolannummen varuskunnassa Hattulassa. Panssariprikaatin edeltäjä oli vuonna 1919 perustetttu hyökkäysvaunurykmentti, jonka kalustona oli 32 Renault ja vuodesta 1936 32 Vickers hyökkäysvaunua. Lisäksi sillä oli yksi ruotsalainen Landsverks panssariauto. Talvi- ja jatkosodan aikana yksikkö kasvatettiin panssariprikaatiksi.

## Muut maat

Ukrainassa on neljä toisen maailmansodan aikana perustettua panssariprikaatia; ensimmäinen tankkiprikaati, neljäs tankkiprikaati, viides tankkiprikaati ja 17. tankkiprikaati. Ne koostuvat enimmäkseen neuvostoaikaisesta kalustosta. Iso-Britannia ja Puola toimittavat maahan länsimaisia Challenger- ja Leopard-taistelupanssarivaunuja, joista on tarkoitus perustaa panssariprikaati torjumaan Venäjän hyökkäystä maahan. Ruotsi toimittaa tarkoitukseen 50 CV90-rynnäkköpanssarivaunua. Suomen ulkoministeri Pekka Haavisto on luvannut lahjoittaa Ukrainaan Leopard-taistelupanssarivaunuja, mikäli muut maat toimittavat ja Saksa myöntää luvan niiden luovuttamiseen, mutta lupa-anomusta ei ole vielä toimitettu Saksaan. Lahjoitusten tarkoituksena on tehostaa Ukrainan kykyä torjua Venäjän hyökkäystä maahan ja vallata takaisin Venäjän jo miehittämät alueet Itä-Ukrainassa sekä Krim.

## Lähteet
Samaa taivasta katsotaan

**Samaa taivasta katsotaan** on suomalaisen Portion Boys -yhtyeen 20. tammikuuta 2023 julkaistu musiikkikappale, jolla se osallistui samanvuotiseen Uuden Musiikin Kilpailuun. Kappale sijoittui finaalissa toiseksi 152 pisteellä. ”Samaa taivasta katsotaan” debytoi Suomen virallisen listan viidennellä sijalla.

Kappaleen ovat kirjoittaneet yhtyeen jäsenet El Meissel eli Mikael Forsby ja Kenraali Vahva eli Raimo Paavola, sekä Setä Tamu eli Mikko Tamminen. 

Kappaleen tarkoitus on tuoda iloa ja luoda yhteenkuuluvuuden tunnetta. 

## Listasijoitukset

## Lähteet

## Aiheesta muualla
*Lyriikkavideo (YouTube)
Janne Immonen (kirjailija)

**Janne Immonen** on varkautelainen motivaatiopuhuja ja -kirjailija, tubettaja ja kiinteistöalan yrittäjä. Prosessi-insinööri Immonen tuli tunnetuksi osallistumalla vuonna 2021 tositelevisio-ohjelma *[[Diili]]n* seitsemännelle tuotantokaudelle. Hän julkaisee päivittäin Instagramissa, YouTubessa ja Facebookissa minuutin mittaisia videoita, joissa hän motivoi seuraajiaan elämänhallintaan, vastuunottoon ja tavoitteidensa saavuttamiseen etenkin yrittäjätoiminnassa.

Immonen kertoo olleensa koulukiusattu. Hän työskenteli aiemmin vienti-insinöörinä selluteollisuudessa, kunnes vuonna 2014 luki kertomansa mukaan elämänsä ensimmäisen kirjan, Timothy Ferrissin self help -oppaan *4 tunnin keho: Epätavallinen opas nopeaan rasvanpolttoon, uskomattomaan seksiin ja superihmiseksi kehittymiseen*. Se innosti häntä omaan elämänmuutokseen ja haluun alkaa motivoida myös muita puhumalla ja kirjoittamalla. Omakustannekirjaansa *Rock Your Day! – Live the Dream!* hän kertoo kirjoittaneensa yhdessä mentorinsa Steven Raposon kanssa syksystä 2016 helmikuulle 2017.

Immosen rajun energiset, heikohkolla englannilla tehdyt esiintymiset sosiaalisessa mediassa ovat herättäneet sekä innostusta että hämmennystä. Koneen säätiön rahoittaman Kertomuksen vaarat -hankkeen vetäjä, dosentti Maria Mäkelä kertoo luulleensa Immosen videoita pitkään parodiaksi uusliberalistisesta puheesta ja jakaneensa niitä siksi kollegoilleen, kunnes lopulta ymmärsi Immosen olevankin aivan vakavissaan.

Janne Immonen omisti aiemmin projektimajoitukseen ja kalustettujen asuntojen vuokraamiseen keskittyneen Condo Group Oy:n, jonka hän myi vuonna 2022 porilaiselle Opema Oy:lle keskittyäkseen motivointibisnekseensä Rock Your Day Oy:ssä. Hän jatkaa kalustettujen huoneiden vuokrausta vuonna 2017 ostamassaan Varkauden vanhassa postitalossa. Immosella on myös yritykset nimeltä Rock Your Day Capital Oy ja J. Immonen Invest & Consulting Oy, ja toimintamuotoina asuntovuokrauksen lisäksi hallitusammattilaisten välitys, asuntosijoittamisen konsultointi ja verosuunnittelu sekä varallisuuskonsultointi.

## Teoksia
* *Rock Your Day - Live the Dream : Elämässä menestymisen salaisuudet.* Varkaus: Rock Your Day Oy, 2020. .
* *Rock every day : näin sytytät motivaation kipinän.* Varkaus: Rock Your Day Oy, 2021. .

## Lähteet

## Aiheesta muualla
*Janne Immosen verkkosivusto
*Rock your day! Iida Sofia Hirvosen essee Immosesta ja self-help-kirjallisuudesta, *Ylioppilaslehti* 7.4.2021.
*Immosen radiohaastattelu Savon Aalloilla 4.2.2021, audio 6 min 16 s.
Myh’ailo Podoljak

**Myh’ailo Myh’ailovytš Podoljak** (, s. 16. helmikuuta 1972) on ukrainalainen konsultti ja poliittinen vaikuttaja, joka kuuluu presidentti Volodymyr Zelenskyin neuvonantajiin.
Podoljak otti osaa Venäjän–Ukrainan rauhanneuvotteluihin helmikuussa 2022.

Podoljak vietti lapsuutensa Lvivissä ja Novovolynskissa. Vuodesta 1989 hän asui Valko-Venäjällä jossa valmistui Minskin lääketieteellisestä instituutista. Hän ryhtyi kuitenkin toimittajaksi. Podoljak karkotettiin Valko-Venäjältä 2004 hänen työskenneltyään oppositiolehti Vremjassa.
Vuonna 2005 hän oli Ukrajinska Hazetan päätoimittaja ja vuonna 2006 hän perusti PR-firman.

Podoljak liittyi Ukrainan presidentin henkilökuntaan huhtikuussa 2020 antikriisistrategistiksi, kun media julkaisi videoita presidentin henkilöstöpäällikkö Andri Jermakin veljen tekemisistä. Sitä ennen Podoljak työskenteli Obozrevatel-yrityksessä maineenhallinnan parissa. Hän konsultoi mm. Alueiden puoluetta ja Kiovan kaupunginhallinnon poliitikkoja PR-asioissa.

Venäläinen oppositioaktivisti Alfred Koch on väittänyt Podoljakin veljen asuvan Moskovassa ja olevan "KGB:n" eversti.
Venäjän media on aiemminsa sanonut vanhemman veljen olevan olevan töissä Venäjän sotilastiedustelussa. Podoljak on sanonut vanhemman veljensä asuvan Moskovassa ja olevan normaali eläkkeellä oleva upseeri eikä kuuluneen ikinä tiedustelupalveluihin.

## Lähteet
Denys Kirjejev

**Denys Borysotytš Kirjejev** (, 1. tammikuuta 1977 – 5. maaliskuuta 2022) oli ukrainalainen pankkiiri. Hän  osallistui helmikuussa 2022 Venäjän ja Ukrainan välisiin rauhanneuvotteluihin, ja niiden jälkeen Ukrainan turvallisuuspalvelu (SBU) teloitti hänet petturina. Kirjejev nimitettiin kuitenkin kansallissankariksi kuolemansa jälkeen.

Ukrainan sotilastiedustelun päällikön Kyrylo Budanovin mukaan Kirjejev sai venäläisiltä kontakteiltaan tietoa Venäjän hyökkäyksestä, joka auttoi maan kaupungin Kiovan puolustamisessa helmikuussa 2022. Budanovin mukaan Kiova olisi todennäköisesti jäänyt venäläisten valtaamaksi ilman Kirjejevin tietoja. Ukrainan presidentti Volodymyr Zelenskyi palkitsi Kirjejevin hänen kuolemansa jälkeen.

Kirjejev aloitti uransa synnyinkaupungissaan Kiovassa ulkomaisissa pankeissa, muun muassa Crédit Lyonnais'ssa, Citibankissa ja ING:ssa. Hänen sukulaisestaan tuli 2003 Ukrainan SBU:n varapäällikkö. Kirjejevillä oli suhteita myös sekä Euroopan tiedustelujärjestöihin että venäläisiin virkamiehiin ja sotilaisiin. Vuonna hän 2006 alkoi työskennellä oligarkkiveljeksille Andri ja Serhi Kljujeville, jotka toimivat metalli- ja kiinteistöalalla. Serhi Kljujev joutui Yhdysvaltojen pakotteiden kohteeksi 2015 Ukrainan demokratian heikentämisestä. Andri Kljujev oli  Viktor Janukovytšin kaudella Ukrainan kansallisen turvallisuus- ja puolustusneuvoston sihteeri ja varapääministeri. Kljujevin veljekset pakenivat Ukrainan vallankumouksen jälkeen Venäjälle, ja Kirjejev jäi hoitamaan osaa heidän omaisuudestaan.

Keväällä 2021 kenraali Budanov pyysi Kirjejeviltä apua saadakseen tietoja Venäjän sotilastiedustelusta. Kun Venäjän ensimmäinen yritys vallata Kiova epäonnistui, sodan päättämiseksi järjestettiin Homelissa helmi–maaliskuussa 2022 rauhanneuvottelut. Neuvottelujen toisen kierroksen oli määrä alkaa 3. maaliskuuta. Kirjejev oli menossa Kiovan rautatieasemalle matkustaakseen Valko-Venäjälle, kun hänen seurueensa pysäytettiin Pyhän Sofian katedraalin lähellä ja SBU:n agentit määräsivät Kirjejevin henkivartijat ja mukana olleet sotilastiedustelun jäsenet laskemaan aseensa. Kirjejev laitettiin pakettiauton takaosaan. Puolentoista tunnin päästä hänen ruumiinsa löytyi kadulta.

Ukrainalainen kansandustaja Oleksi Hontšarenko kirjoitti Telegram-kanavallaan, että Kirjejev ammuttiin epäiltynä maanpetoksesta.

Kirjejev haudattiin sotilaallisin kunnianosoituksin Kiovaan Baikoven sankarihautausmaalle Ukrainan ensimmäisen pääministerin viereen.

## Lähteet
Nodirbek Abdusattorov

**Nodirbek Abdusattorov** (s. 18. syyskuuta 2004) on uzbekistanilainen shakin suurmestari. Abdusattorov voitti nopean shakin maailmanmestaruuden vuonna 2021. 

## Peliura
Abdusattorov oli 13 vuoden, yhden kuukauden ja 11 päivän ikäisenä vuonna 2017 kaikkien aikojen toiseksi nuorin suurmestarin arvonimen saanut.

Joulukuussa 2021 Abdusattorovista tuli nopean shakin maailmanmestari. 13 pelatun kierroksen jälkeen hän oli tasoissa Magnus Carlsenin, Jan Nepomnjaštšin ja Fabiano Caruanan kanssa. Lopulta mestaruus ratkaistiin Abdusattorovin ja Nepomnjaštšin välillä kahdella pikashakkiottelulla, joista ensimmäinen päättyi tasan ja toinen Abdusattorovin voittoon. Hän kuului vuonna 2022 pelattujen 44. shakkiolympialaisten voittaneeseen Uzbekistanin joukkueeseen pöydässä numero yksi.

## Lähteet
Crosby

**Crosby** on muun muassa seuraavien henkilöiden sukunimi:

* Alfred W. Crosby (1931–2018), yhdysvaltalainen historian, maantieteen ja Amerikan tutkimuksen professori
* Andrew Crosby (s. 1965), kanadalainen soutaja ja olympiavoittaja
* Bing Crosby (1903–1977), yhdysvaltalainen laulaja ja näyttelijä
* Bob Crosby (1913–1993), yhdysvaltalainen dixie-laulaja
* David Crosby (1941–2023), yhdysvaltalainen kitaristi, laulaja ja lauluntekijä, *[[Crosby, Stills, Nash (and Young)|Crosby, Stills, Nash and Young]]* -yhtyeen jäsen
* Denise Crosby (s. 1957), yhdysvaltalainen näyttelijä, Dennis Crosbyn tytär
* Dennis Crosby (1934–1991), yhdysvaltalainen näyttelijä ja laulaja, Bing Crosbyn poika
* Fanny Crosby (1820–1915), yhdysvaltalainen virsirunoilija
* Gary Crosby (1933–1995), yhdysvaltalainen laulaja, näyttelijä ja muistelmakirjailija, Bing Crosbyn poika
* Lindsay Crosby (1938–1989), yhdysvaltalainen näyttelijä ja laulaja, Bing Crosbyn poika
* Mary Crosby (s. 1959), yhdysvaltalainen näyttelijä
* Mason Crosby (s. 1984), yhdysvaltalainen amerikkalaisen jalkapallon pelaaja
* Percy Crosby (1891–1964), yhdysvaltalainen kuvataiteilija ja sarjakuvapiirtäjä
* Phillip Crosby (1934–2004), yhdysvaltalainen näyttelijä ja laulaja, Bing Crosbyn poika
* Robbin Crosby (1959–2002), yhdysvaltalainen muusikko
* Sidney Crosby (s. 1987), kanadalainen jääkiekkoilija.

## Nimen muita merkityksiä
* 2825 Crosby, päävyöhykkeen asteroidi
Amundsen (elokuva)

**Amundsen** on norjalainen vuonna 2019 valmistunut elokuva, joka perustuu tutkimusmatkailija Roald Amundsenin elämään. Sen on SF Studios -tuotantoyhtiölle ohjannut Espen Sandberg.

## Rooleissa

## Lähteet

## Aiheesta muualla
* The Internet Movie Database
Silkkisimpukat

**Silkkisimpukat** (Pinnidae) on simpukoihin kuuluva nilviäisheimo. Heimon lajeja tavataan merivesistä.

## Taksonomia ja anatomia
Silkkisimpukat jaetaan kolmeen sukuun. Lajeja heimossa on 22. Heimon lajien kuori on kookas, ja suurimmat lajit voivat kasvaa lähes 80 cm pitkiksi. Kuori on ohut, hauras ja muodoltaan kolmiomainen. Kuoren saranapuoli on suora. Silkkisimpukoiden jalka on kookas. Silkkisimpukat tuottavat vahvoja proteiinisäikeitä, joita kutsutaan nimellä byssus. 

## Levinneisyys ja elintavat
Silkkisimpukoita tavataan maailmanlaajuisesti erityisesti lämpimistä, mutta myös lauhkeista, meristä. Heimon lajit elävät kaivautuneina pehmeään muta- tai hiekkapohjaan.

## Lähteet
Belfast (elokuva)

**Belfast** on näyttelijä-ohjaaja Kenneth Branagh’n käsikirjoittama ja ohjaama brittiläinen draamaelokuva vuodelta 2021. Se perustuu Branagh’n lapsuuden tapahtumiin vuoden 1969 levottomuuksissa Pohjois-Irlannissa. Pientä Buddy-poikaa näyttelee Jude Hill, hänen vanhempiaan Jamie Dornan ja Caitriona Balfe sekä isovanhempiaan Judi Dench ja Ciarán Hinds.

## Näyttelijät

## Vastaanotto
Elokuva sai seitsemän Oscar-ehdokkuutta, joista se voitti alkuperäiskäsikirjoituksen palkinnon. Se oli Kenneth Branagh’n ensimmäinen Oscar-voitto, ja elokuva teki hänestä kaikkien aikojen ensimmäisen henkilön, joka on ollut ehdolla seitsemässä eri Oscar-kategoriassa. Muut elokuvan tuottamat ehdokkuudet tulivat parhaan miessivuosan (Hinds), parhaan naissivuosan (Dench), parhaan ohjauksen (Branagh), parhaan laulun (”Down To Joy”, Van Morrison), parhaan elokuvan ja parhaan äänityksen sarjoista.

Bafta-palkintogaalassa *Belfast* sai parhaan brittielokuvan palkinnon ja oli ehdolla viidessä muussakin kategoriassa. Golden Globessa Branagh palkittiin parhaasta käsikirjoituksesta ja oli ehdolla parhaan ohjauksen palkintoon.

*Helsingin Sanomien* Pertti Avola hämmästeli, miten vuonna 2020 kuvattu elokuva osuu lähes aavemaisesti ensi-ilta-ajankohdan Ukrainan sodan tapahtumiin kertomalla väkivallan keskelle viattomina joutuvista ihmisistä, joiden on jätettävä kotinsa. Hän kehuu näyttelijäsuoritusten lisäksi muun muassa elokuvan kiinnostavaa värileikkiä, jossa mustavalkoiseen kuvaan tulee väriä vain kun Buddy näkee elokuvaa tai teatteria.

## Lähteet
Polskie Sieci Elektroenergetyczne

**Polskie Sieci Elektroenergetyczne** Spółka Akcyjna (lyhennys **PSE S.A.**) on Puolan valtiollinen kantaverkkoyhtiö. Yhtiö omistaa Puolan sähkönsiirron suurjänniteverkot eli kantaverkot ja operoi sähkönsiirtoa niitä pitkin. Vuonna 1990 perustetun yhtiön omistaa Puolan valtio. PSE:n kotipaikka on Masovian voivodikunnassa sijaitseva Konstancin-Jeziorna. Yhtiön palveluksessa on yli 2&nbsp;600 ihmistä.

Puolan sähköntuotanto nojaa suurelta osin fossiilisia polttoaineita (hiiltä, ligniittiä ja maakaasua) käyttäviin voimalaitoksiin, mitä täydennetään vesivoimaloiden, muiden uusituvien energiantuotantomuotojen ja kansainvälisen sähkönsiirron avulla. Polskie Sieci Elektroenergetyczne siirtää Puolassa tuotettua ja muilta markkinoilta ostettua tai markkinoille myytyä sähköä suurjännitelinjojensa välityksellä. PSE:n kantaverkkoon kuuluu yhteensä 8&nbsp;227 kilometriä 400 kV:n ja 7&nbsp;352 kilometriä 220 kV:n korkeajännitelinjaa. Lisäksi on 114 kilometriä 750 kV:n korkeajännitelinjaa, joka ei kuitenkaan ollut käytössä 2021 lopussa. PSE:n sähkönsiirtoa palvelee myös 110 suurjännitteellistä (EHV: 220-400-750 kV) sähköasemaa sekä joukko muita sähköasemia (HV: 110 kV) ja muuntoasemia. Vuosina 2023–2032 yhtiö suunnittelee rakentavansa noin 4&nbsp;800 kilometriä uutta ja kunnostavansa 1&nbsp;600 kilometriä olemassaolevaa 400 kV:n suurjännitelinjaa. 

Puolan kantaverkko kytkeytyy suoraan pohjoismaiseen kantaverkkoon Ruotsista (Svenska kraftnät) 254 kilometriä pitkän merikaapelin (suurjännitteinen tasavirtayhteys) kautta. Puolet merikaapelista kuuluu PSE:lle. Merkittävänä uudishankkeena on vuoteen 2025 (2028) mennessä tarkoitus rakentaa uusi 330 kilometrin pituinen Harmony Link -merikaapeliyhteys (700 MW). Liettuan Litgridin ja PSE:n yhteishanke on pääosin EU-rahoitteinen (EU-osuus 493 milj. euroa) ja se pyrkii lisäämään Baltian sähköturvallisuutta, varmistamaan alueen kantaverkon taajuussynkonontia, parantaa osaltaan Baltiaan rakennettavien uusiutuvan energian tuotantolaitosten sähkönsiirtomahdollisuuksia ja muuta sähkökauppaa Puolaan.

PSE on Euroopan kantaverkkoyhtiöiden yhteistyöjärjestö ENTSO-E:n jäsenyritys. 

Baltian maiden kantaverkkojen (Elering, AST ja Litgrid) synkronointi Keski-Euroopan kantaverkkoalueen kanssa on suunniteltu toteutettavan Puolan PSE:n välityksellä. Venäjän hyökkäys Ukrainaan 2022 osoitti, että Baltian maiden siirytminen vielä vuonna 2022 käytetystä Venäjän taajuus- eli synkronialueesta Keski-Euroopan taajuussynkronointiin voidaan joutua toteuttamaa suunniteltua vuotta 2026 nopeammin.


Kons2DSC 0956.jpg|PSE:n päätoimipaikka.
Stacja elektroenergetyczna Rzeszów 750-400-110 kV.jpg|Rzeszówin sähköasemaa.
Harmony Link Map lt.svg|Harmony Link -merikaapelin suunniteltu reitti koukkaa Venäjän Kaliningradin alueen vuoksi kauaksi rannikosta.


## Lähteet

## Aiheesta muualla

* Polish power system map (tilannekuva: sähkönsiirto Puolasta naapurimaihin tai niistä Puolaan)  (pse.pl)
* Scheme of the extra high voltage power grid (in Poland)  (pse.pl)
* ENTSO-E Transmission System Map (Euroopan ja lähialueiden kantaverkkojen kartta)  (entsoe.eu)
Skattørsundetin silta

**Skattørsundetin silta** () eli **Skjervøyn silta** () on läänintiellä 866 Skjervøyn kunnassa Norjan Tromssan läänissä sijaitseva silta. Se ylittää Skattørsundetin salmen sekä yhdistää Skjervøyan ja Kågenin saaret toisiinsa.

Skattørsundetin silta avattiin vuonna 1971. Se on rakennettu betonista ja on pituudeltaan 805 metriä. Sen pisin jänneväli on 32 metriä.

## Lähteet
Matz Sandman

**Matz Sandman** (s. 19. tammikuuta 1948 Narvik) on norjalainen työväenpuolueen poliitikko. Hän toimi Norjan lapsi- ja perheministerinä vuosina 1990–1991. Koulutukseltaan hän on ekonomisti.
## Lähteet

## Aiheesta muualla
* ''Matz Sandman'' Norjan suurkäräjien verkkosivuilla
Nils Totland

**Nils Olav Totland** (s. 17. joulukuuta 1935 Bergen) on norjalainen työväenpuolueen poliitikko. Hän toimi Norjan hallintoministerinä vuosina 1993–1996.
## Lähteet

## Aiheesta muualla
* ''Nils Totland'' Norjan suurkäräjien verkkosivuilla
Brønnøysundin silta

**Brønnøysundin silta** ) on läänintiellä 54 Brønnøyn kunnassa Norjan Nordlandin läänissä sijaitseva silta. Se yhdistää Brønnøysundin kaupungin ja sen länsipuolella sijaitsevat saaret toisiinsa. Siltaa pitkin pääsee Torghatten-vuorelle.

Brønnøysundin silta on avattu vuonna 1979. Se on 550 metrin pituinen ulokesilta, joka on valmistettu esijännitetystä betonista. Sen pisin jänneväli on 110 metriä.

## Lähteet
Norsunluurannikon ralli 1981

**Norsunluurannikon ralli 1981** (viralliselta nimeltään *13. Rallye Côte d'Ivoire*) oli rallin maailmanmestaruussarjan kilpailu kaudella 1981. Kilpailu järjestettiin 26.&ndash;31. lokakuuta 1981 Abidjanissa. Kilpailu oli kauden yhdestoista. Kilpailu ajettiin avoimilla tieosuuksilla, joilla oli 56 aikatarkastuspistettä. Reitin kokonaispituus oli . 

Kilpailusta kuului sekä kuljettajien että valmistajien maailmanmestaruussarjaan vuonna 1981. Kilpailuun lähti 51 autokuntaa, joista yhdeksän pääsi maaliin.

## Tulokset

## Lähteet
Norsunluurannikon ralli 1983

**Norsunluurannikon ralli 1983** (viralliselta nimeltään *15. Rallye Côte d'Ivoire*) oli rallin maailmanmestaruussarjan kilpailu kaudella 1983. Kilpailu järjestettiin 25.&ndash;30. lokakuuta 1983 Abidjanissa. Kilpailu oli kauden yhdestoista. Kilpailu ajettiin avoimilla tieosuuksilla, joilla oli 54 aikatarkastuspistettä. Reitin kokonaispituus oli . 

Kilpailu kuului vain kuljettajien maailmanmestaruussarjaan (ei valmistajien mestaruussarjaan). Kilpailuun lähti 50 autokuntaa, joista kahdeksan pääsi maaliin.

## Tulokset

## Lähteet
Sankt Göranin sairaala

**Sankt Göranin sairaala** () on Tukholman Kungsholmenilla sijaitseva sairaala, jossa hoidetaan akuutteja terveysongelmia.

Sankt Göranin sairaalassa hoidetaan aikuisia potilaita. Sairaala ottaa vastaan lähetteitä Akallan, Bromman, Ekerö-Mälaröarnan, Husbyn, Hässelby-Vällingbyn, Kistan, Kungsholmenin, Norrmalmin, Rinkebyn, Spånga-Tenstan, Vasastadenin ja Östermalmin alueilta. Sairaalassa hoidetaan kuitenkin potilaita asuinpaikasta riippumatta. Sairaalassa on lukuisia klinikoita, kuten sydänklinikka, kipuklinikka sekä neurologian, ortopedian ja kirurgian klinikat.

Vuonna 1994 Sankt Göranin sairaalasta tuli ensimmäinen yksityisomistuksessa oleva akuuttisairaala Ruotsissa. Siitä tehtiin osakeyhtiö nimellä S:t Görans Sjukhus AB. Aiemmin sairaalan oli omistanut *landstinget* (maakäräjät), joka yksityistämisen myötä muuttui kaikkien osakkeiden omistajaksi. Marraskuussa 1999 maakäräjät myi osakkeensa. Sankt Göranin sairaalasta tuli vuodesta 2000 alkaen osa Capio AB:ta, josta marraskuussa 2018 puolestaan tuli osa Ramsay Générale de Santéa.

## Lähteet
Souq Waqifin haukkasairaala

**Souq Waqifin haukkasairaala** () on Souq Waqifin alueella Qatarin pääkaupungissa Dohassa sijaitseva sairaala, jossa hoidetaan haavoittuneita ja sairastuneita haukkoja. Haukat ovat suosittuja metsästyksessä Persianlahden alueen maissa ja niitä pidetään siellä merkityksellisinä myös statussymboleina.

Souq Waqifin haukkasairaala perustettiin vuonna 2008. Kolmikerroksisen sairaalan tilojen rakennustyöt saatiin valmiiksi vuonna 2011. Rakennuksen käyttöön hyväksymisen jälkeen kliininen työ aloitettiin siellä elokuussa 2011. Työtä tehdään ympärivuorokautisesti. Huippukausien aikaan Souq Waqifin haukkasairaalaan on otettu ja sieltä on poistunut yhteensä 130–150 haukkaa päivittäin. Yksi pyrkimys haukkasairaalan perustamisen taustalla oli haukkojen kasvattamisen harrastuksen ja perinteen tukeminen. Työntekijöitä Souq Waqifin haukkasairaalaan on tullut eri puolilta islaminuskoista maailmaa Pakistanista Irakiin. Haukkoja ovat sinne vieneet haukkojen omistajat jopa Saudi-Arabiasta, Kuwaitista ja muualta Qatarin ulkopuolelta.

## Lähteet
Häkä (täsmennyssivu)

**Häkä** voi tarkoittaa seuraavia asioita:

*Hiilimonoksidi eli häkä
*Heikki "Häkä" Virtanen (s. 1953), suomalainen basisti
*Kalevi ”Häkä” Häkkinen (1928–2017), suomalainen alppihiihtäjä ja nopeuslaskija
*Ensio Koivunen,  liikanimeltä *Häkä-Enska* (1930–2003), suomalainen sarjamurhaaja
**[[Häkää!]]*, Popeda-yhtyeen albumi.
Västerlånggatan

**Västerlånggatan** (suom. *Läntinen pitkäkatu*) on Tukholman vanhassakaupungissa sijaitseva katu, joka ulottuu Mynttorgetilta Järntorgetille. Se on nykyisin suosittu turistikatu, jossa on paljon liikkeitä ja ravintoloita.

Västerlånggatan kulki Österlånggatanin tavoin alun perin aivan kaupunginmuurin ulkopuolella ja muodosti tärkeän kulkuväylän Uplannin ja Sörmlannin välillä. Sittemmin muuri purettiin ja kadun varrelle alkoi 1400-luvulla nousta kivitaloja. Stora Nygatanista tuli 1600-luvun puolivälissä kaupungin uusi pääkatu, mutta Västerlånggatan säilyi silti vilkkaana.

Västerlånggatanin jatkeena pohjoisessa ovat Helgeandsholmenin poikki johtava Riksgatan ja edelleen Norrmalmilla sijaitseva pitkä kävelykatu Drottninggatan.

*[[Monopoly]]*-lautapelin perinteisessä ruotsalaisessa versiossa Västerlånggatan on halvin katu.
## Kuvia

Västerlånggatan Gränssten.jpg|Västerlånggatan 27:n seinässä on Upplannin ja Sörmlannin rajakyltti.
Apoteket Korpen 2010.jpg|Apoteket Korpen osoitteessa Västerlånggatan 6.
Von der Lindeska huset, okt 2019b.jpg|Von der Linden talon koristeellinen portaali, Västerlånggatan 68.
Marten-Trotzigs-Graend.jpg|Västerlånggatanilta kulkee Prästgatanille Tukholman kapein kuja Mårten Trotzigs gränd.


## Lähteet

## Aiheesta muualla
Abu Dhabin haukkasairaala

**Abu Dhabin haukkasairaala** () on Arabiemiraateissa toimiva julkinen instituutio, joka ensimmäisenä aloitti eläinlääketieteellisten palveluiden tarjoamisen ainoastaan haukoille. Sittemmin se on laajentanut toimialaansa.

Abu Dhabin ympäristövirasto perusti haukkasairaalan, joka avattiin Abu Dhabiin 3. lokakuuta 1999. Siitä tuli Arabiemiraattien suurin haukkasairaala. Noin 11&nbsp;000 haukkaa on vuosittain vastaanotettu sinne tutkimuksia ja hoitoa varten. Haukkoja on tuotu sairaalaan paitsi Arabiemiraattien sisältä, myös esimerkiksi Saudi-Arabiasta, Kuwaitista ja Bahrainista. Abu Dhabin haukkasairaala ryhtyi myös työhön koulutuksen ja tietoisuuden edistämiseksi sekä tutkimukseen. Vuonna 2006 Abu Dhabin haukkasairaalassa aloitettiin haukkojen lisäksi myös muiden lintu- ja siipikarjalajien hoitaminen. Vuonna 2007 haukkasairaala avasi ovensa palkitulle turismiohjelmalle. Siitä onkin tullut yksi Abu Dhabin emiirikunnan merkittävistä matkailukohteista.

1. heinäkuuta 2007 Abu Dhabin haukkasairaalan yhteyteen avattiin lemmikkieläinten hoitokeskus, jossa harjoitetaan kenneltoimintaa. Vuonna 2011 avattiin agilitypuisto. Abu Dhabin haukkasairaalan lemmikkieläinten hoitokeskus on erikoistunut koirien lisäksi myös kissoihin ja on saanut International Society of Feline Medicinen kultastandardisertifikaatin. Vuonna 2010 Abu Dhabin haukkasairaala asetettiin Abu Dhabin toimeenpanevan neuvoston päätöksellä vastuuseen myös vasta perustetusta Abu Dhabin eläinsuojasta. Vuonna 2011 perustettiin sairaalan yhteyteen haukkojen jalostuskeskus. Abu Dhabin haukkasairaala on saanut lukuisia palkintoja ja tunnustusta myös Euroopasta ja Yhdysvalloista.

## Lähteet
Virsikantele

**Virsikantele** eli **psalmodikon** on Pohjoismaissa 1800-luvun alkupuolella kehitetty, jousella soitettava yksikielinen kielisoitin eli monokordi. Sen tarkoituksena oli alun perin kirkkolaulun tason parantaminen, mutta soittimen käyttöalue on sittemmin laajentunut.

## Lähteet
Fibrodysplasia ossificans progressiva

**Fibrodysplasia ossificans progressiva** eli **FOP-tauti** on vaikeasti invalidisoiva sidekudoksen sairaus, joka aiheuttaa etenevää heterotooppista luunmuodostusta. Luu on ylimääräistä ja poikkeuksellisiin kohtiin kehossa ilmaantuvaa, mutta laadullisesti tavanomaista luuta. Enimmäkseen luutuminen kohdistuu lihaksiin ja sidekudoksiin.

Fibrodysplasia ossificans progressivaa sairastavilla on yleensä luunmuodostuksen lisäksi synnynnäisiä epämuodostumia isovarpaissa. Tyypillisen potilaan elämän ensimmäisen vuosikymmenen aikana ilmaantuu kivuliaita pehmytkudosten turvotuksia. On kuitenkin kuvattu myös potilaita, jotka ovat kärsineet epätyypillisistä sairauden muodoista. Näillä on saattanut ilmetä taudin tyypillisten piirteiden ohella muita poikkeavuuksia, kuten aplastinen anemia, kraniofaryngiooma-niminen aivokasvain, lapsuuden glaukooma tai lapsen hidastunut kasvu. On myös mahdollista, että fibrodysplasia ossificans progressivan tyypillisiä piirteitä puuttuu, jolloin esimerkiksi potilaan isovarpaat saattavat olla normaalisti muodostuneet. Fibrodysplasia ossificans progressivaa sairastaa arviolta yksi henkilö kahta miljoonaa kohden.

Fibrodysplasia ossificans progressiva johtuu mutaatiosta ACVR1-geenissä. Useimmissa tapauksissa kyse on uudesta, sporadisesta mutaatiosta, mutta sairaus myös periytyy vallitsevasti autosomissa. Sairastuneen henkilön lapsilla on siis 50 prosentin riski sairastua itsekin. Fibrodysplasia ossificans progressivan erotusdiagnooseja ovat progressiivinen luun heteroplasia, osteosarkooma, lymfedeema, pehmytkudossarkooma, desmoidikasvain, aggressiivinen nuoruusiän fibromatoosi ja ei-perinnöllinen (hankittu) heterotooppinen luutuminen.

Fibrodysplasia ossificans progressiva on parantumaton sairaus. Sairaudesta kärsivien eliniän mediaani on ollut neljänkymmenen vuoden paikkeilla. Useimmat potilaat ovat pyörätuolin varassa elämänsä toisen vuosikymmenen päättyessä. Fibrodysplasia ossificans progressivan varhaisissa vaiheissa on mahdollista käyttää lyhytaikaisesti korkea-annoksisia kortikosteroideja tulehdustilan ja kudosten turvotuksen lievittämiseksi. Ennaltaehkäiseviä toimenpiteitä voidaan tehdä kaatumisonnettomuuksien, hengityksen heikkenemisen ja virusinfektioiden torjumiseksi.

Philadelphian lääketieteellisessä Mütter Museumissa ovat fibrodysplasia ossificans progressivaa sairastaneiden yhdysvaltalaisten Harry Raymond Eastlackin ja Carol Orzelin luurangot.

## Lähteet
Tavagnasco

**Tavagnasco** () on kunta Italiassa Piemonten alueella sijaitsevassa Torinon metropolikaupungissa.  Vuoden 2022 alussa kunnassa oli arviolta 742 asukasta.

## Lähteet

## Aiheesta muualla